b'\n_START_ARTICLE_\nJan Mur\xc5\xa1ak\n_START_SECTION_\nKlubska kariera\n_START_PARAGRAPH_\nMur\xc5\xa1ak je kariero za\xc4\x8del pri doma\xc4\x8dem klubu HDK Maribor v sezoni 2003/2004. V sezoni 2005/2006 je igral v \xc4\x8de\xc5\xa1ki mladinski ligi za HC \xc4\x8cesk\xc3\xa9 Bud\xc4\x9bjovice, od sezone 2006/2007 pa igra v ni\xc5\xbeji severnoameri\xc5\xa1ki ligi AHL za klub Grand Rapids Griffins, podru\xc5\xbeni\xc4\x8dno ekipo znamenitega Detroit Red Wings, s katerim je leta 2007 podpisal dolgoro\xc4\x8dno pogodbo. V prvi sezoni pri klubu rand Rapids Griffins po slab\xc5\xa1em za\xc4\x8detku v nadaljevanju sezone ni dobil ve\xc4\x8d veliko prilo\xc5\xbenosti, v svoji drugi sezoni pa se je izkazal s \xc5\xa1tiriindvajsetimi goli in osemnajstimi podajami na 79-ih tekmah, zato je bil za kon\xc4\x8dnico lige NHL sezone 2009/10 uvr\xc5\xa1\xc4\x8den med rezervne igralce Detroit Red Wingsov, ki nadomestijo morebitne po\xc5\xa1kodovane hokejiste._NEWLINE_Zaradi po\xc5\xa1kodbe Dannyja Clearyja je bil vpoklican v klub Detroit Red Wings, debitiral je 28. decembra 2010 proti klubu Colorado Avalanche. Tako je kot drugi slovenski hokejist zaigral v ligi NHL, po An\xc5\xbeetu Kopitarju leta 2006. 11. januarja 2011 je dosegel svoj prvi gol v ligi NHL na gostovanju pri klubu Colorado Avalanche, proti vratarju Petru Budaju. Po \xc5\xa1tirinajstih tekmah ga je klub ob okrevanju Pavla Dacjuka dal nazaj v AHL klub Grand Rapids Griffins, toda kmalu je bil vpoklican nazaj in z mo\xc5\xa1tvom Detroit Red Wings podpisal 2-letno pogodbo._NEWLINE_V sezoni 2012/13 se liga NHL zaradi spora med sindikatom hokejistov in lastniki lige ni za\xc4\x8dela, zato je do sklenitve dogovora podpisal pogodbo za igranje pri HDD Telemach Olimpija v ligi EBEL. V dresu Olimpije je debitiral 28. septembra 2012 v sedmem krogu lige EBEL na gostovanju proti Dornbirn\xe2\x80\x8eu, ko je Olimpija izgubila s 4:5. Nastopil je na tridesetih prvenstvenih tekmah lige EBEL ter dosegel devetnajst golov in osemindvajset podaj, s \xc4\x8dimer je bil med najbolj\xc5\xa1imi strelci lige. Zadnjo tekmo je odigral 7. januarja 2013 na be\xc5\xbeigrajskem stadionu v 39. krogu lige EBEL, ko je ob zmagi proti Medve\xc5\xa1\xc4\x8dak z 8:4 pred 10.000 gledalci dosegel dva gola in podajo, da za tem ko je bil sprejet dogovor med sindikatom igralcev in vodstvom lige NHL. Skraj\xc5\xa1ano sezono je za\xc4\x8del v postavi Detroita, toda \xc5\xbee na prvi tekmi se je po\xc5\xa1kodoval in izpadel iz postave in kluba kot prost hokejist. Ker zanj tudi med ostalimi klubu lige ni bilo zanimanja, je sezono kon\xc4\x8dal v podru\xc5\xbeni\xc4\x8dnem klubu Grand Rapids Griffins. S klubom se je uvrstil v finale kon\xc4\x8dnice lige AHL in po zmagi nad klubom Syracuse Crunch s 4:2 v zmagah kot prvi slovenski hokejisti osvojil Calderjev pokal._NEWLINE_Maja 2013 je podpisal pogodbo s klubom Amur Habarovsk za sezoni 2013/14 in 2014/15, s \xc4\x8dimer je postal slovenski hokejist v ligi KHL. Klub se je konec decembra 2013 zna\xc5\xa1el v finan\xc4\x8dnih te\xc5\xbeavah, zato je prodal ve\xc4\x8d svojih hokejistov, tudi Mur\xc5\xa1aka, ki je bil do tedaj z dvanajstimi goli in devetimi podajami na 36-ih tekmah drugi naju\xc4\x8dinkovitej\xc5\xa1i hokejist kluba. Za nerazkrito od\xc5\xa1kodnino ga je odkupil klub CSKA Moskva. Do konca sezone je odigral sedemnajst prvenstvenih tekem in dosegel pet podaj. Prvi gol v ligi KHL za CSKA je dosegel na drugi tekmi sezone 2014/15, ko je proti klubu Jugra Hanti-Mansijsk dosegel tudi svoj prvi hat-trick v \xc4\x8dlanski karieri.\n_START_SECTION_\nReprezentan\xc4\x8dna kariera\n_START_PARAGRAPH_\nZa slovensko mladinsko reprezentanco je nastopil na petih mladinskih svetovnih prvenstvih, na prvenstvu leta 2008 je bil izbran za najbolj\xc5\xa1ega napadalca prvenstva. Za \xc4\x8dlansko reprezentanco je prvi\xc4\x8d nastopil na Svetovnem prvenstvu 2010 D1 v Ljubljani, kjer se je z reprezentanco uvrstil v elitno skupino svetovnega hokeja, sam pa je prispeval pet golov in dve podaji. Sodeloval je pri prvem nastopu slovenske reprezentance na olimpijskem hokejskem turnirju 2014 v So\xc4\x8diju. Sam je odigral vseh pet tekem ter dosegel en gol in dve podaji. Istega leta je nastopil na svojem drugem svetovnem prvenstvu divizije D1A, kjer je dosegel en gol in dve podaji na petih tekmah ter bil izbran za najbolj\xc5\xa1ega napadalca prvenstva. Prvi\xc4\x8d je na svetovnem prvenstvu elitne divizije nastopil leta 2015, ko je dosegel en gol na \xc5\xa1estih tekmah in bil izbran med tri najbolj\xc5\xa1e hokejiste reprezentance.'